Document ID: 31997R2027

Reference:
EUR-Lex - 31997R2027 - DA
Avis juridique important
|
31997R2027
Rådets forordning (EF) nr. 2027/97 af 9. oktober 1997 om luftfartsselskabers erstatningsansvar i tilfælde af ulykker
EF-Tidende nr. L 285 af 17/10/1997 s. 0001 - 0003
RÅDETS FORORDNING (EF) Nr. 2027/97 af 9. oktober 1997 om luftfartsselskabers erstatningsansvar i tilfælde af ulykker RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 84, stk. 2,under henvisning til forslag fra Kommissionen (1),under henvisning til udtalelse fra Det Økonomiske og Sociale Udvalg (2),i henhold til fremgangsmåden i traktatens artikel 189 C (3), ogud fra følgende betragtninger:(1) inden for den fælles transportpolitik er det nødvendigt at forbedre beskyttelsesniveauet for passagerer, der bliver involveret i luftfartsulykker;(2) reglerne om erstatningsansvar i tilfælde af ulykker omhandles i konventionen angående indførelse af visse ensartede regler om international luftbefordring, undertegnet i Warszawa den 12. oktober 1929, og i den ændring af denne, som blev undertegnet i Haag den 28. september 1955, samt konventionen, der blev indgået den 18. september 1961 i Guadalajara, alt efter hvilken der finder anvendelse (i det følgende benævnt »Warszawa-konventionen«); Warszawa-konventionen anvendes over hele verden til gavn for både passagerer og luftfartsselskaber;(3) Warszawa-konventionens erstatningsgrænser er for lave i forhold til de nuværende økonomiske og sociale normer og fører ofte til langvarige retssager, som skader luftfartens omdømme; medlemsstaterne har derfor hver for sig hævet erstatningsgrænsen og således skabt forskellige transportbetingelser i det indre marked for luftfart;(4) desuden gælder Warszawa-konventionen kun for international transport; i det indre marked for luftfart skelnes der ikke længere mellem indenrigs- og udenrigsflyvning; det vil derfor være hensigtsmæssigt, at erstatningsansvaret i forbindelse med såvel indenrigs- som udenrigsflyvning har samme omfang og karakter;(5) en fuldstændig fornyet gennemgang og revision af Warszawa-konventionen har længe været påkrævet, hvilket globalt på lang sigt vil være en mere ensartet og gennemførlig respons på spørgsmålet om luftfartsselskabers erstatningsansvar i tilfælde af ulykker; der bør fortsat gennem forhandling på internationalt plan gøres bestræbelser på at udvide de begrænsninger for erstatningsansvar, der er fastsat i Warszawa-konventionen;(6) i overensstemmelse med subsidiaritetsprincippet er det ønskeligt, at der på fællesskabsplan gøres en indsats for at få harmoniseret luftfartsselskabers erstatningsansvar, hvilket igen kunne bruges som retningslinje for forbedret passagerbeskyttelse på verdensplan;(7) det vil være hensigtsmæssigt at ophæve alle finansielle ansvarsgrænser i henhold til Warszawa-konventionens artikel 22, stk. 1, eller andre retlige eller kontraktlige begrænsninger, i overensstemmelse med de nuværende tiltag på internationalt plan;(8) for at undgå, at ofre for ulykker ikke får tilkendt erstatning, bør ÅF-luftfartsselskaberne ikke kunne påberåbe sig konventionens artikel 20, stk. 1, i forbindelse med et erstatningskrav som følge af, at en passager er blevet dræbt eller har lidt skade på legeme eller helbred som omhandlet i Warszawa-konventionens artikel 17, hvis kravet ligger inden for en vis grænse;(9) EF-luftfartsselskaber kan fritages for erstatningsansvar, såfremt den pågældende passagers uagtsomhed har været en medvirkende faktor;(10) det er nødvendigt at præcisere forpligtelserne i denne forordning på baggrund af artikel 7 i Rådets forordning (EØF) nr. 2407/92 af 23. juli 1992 om udstedelse af licenser til luftfartsselskaber (4); i denne henseende skal EF-luftfartsselskaber være forsikret op til en vis grænse som fastsat i nærværende forordning;(11) EF-luftfartsselskaber må altid kunne rejse krav over for tredjemand;(12) hurtig udbetaling af forskudsbeløb vil i høj grad være en hjælp for tilskadekomne passagerer eller erstatningsberettigede personer til dækning af umiddelbare omkostninger i forbindelse med en luftfartsulykke;(13) reglerne om erstatningsansvarets karakter og begrænsning, hvis en passager bliver dræbt eller lider skade på legeme eller helbred, indgår i transportbetingelserne i transportaftalen mellem luftfartsselskabet og passageren; for at mindske risikoen for konkurrenceforvridning bør luftfartsselskaber fra tredjelande give passagererne tilstrækkelige oplysninger om deres transportbetingelser;(14) denne forordnings finansielle begrænsninger skal kunne revideres på baggrund af den økonomiske udvikling og udviklingen i internationale fora;(15) Organisationen for International Civil Luftfart (ICAO) er for øjeblikket ved at revidere Warszawa-konventionen; indtil resultatet af denne revision foreligger, kunne midlertidige EF-foranstaltninger give passagererne en bedre beskyttelse; Rådet bør tage denne forordning op til fornyet overvejelse snarest muligt, efter at ICAO har revideret Warszawa-konventionen -UDSTEDT FØLGENDE FORORDNING:Artikel 1 I denne forordning fastsættes EF-luftfartsselskabers forpligtelser med hensyn til at yde erstatning til passagerer i tilfælde af ulykke, såfremt en passager bliver dræbt eller lider skade på legeme eller helbred, hvis den ulykke, der har forårsaget skaden, fandt sted om bord i et luftfartøj eller i forbindelse med passagerens indstigning eller udstigning.Denne forordning præciserer ligeledes nogle forsikringskrav for EF-luftfartsselskaber.Denne forordning fastsætter endvidere krav til de oplysninger, der skal gives af luftfartsselskaber, som er etableret uden for Fællesskabet, og som udfører flyvninger til, fra eller inden for Fællesskabet.Artikel 2 1. I denne forordning forstås ved:a) luftfartsselskab: et lufttrafikforetagende med gyldig licens;b) EF-luftfartsselskab: et luftfartsselskab med gyldig licens udstedt af en medlemsstat i overensstemmelse med bestemmelserne i forordning (EØF) nr. 2407/92;c) erstatningsberettiget: en passager eller enhver person, som efter gældende ret har ret til at fremsætte krav i forbindelse med en passager;d) ecu: den regningsenhed, som anvendes ved opstilling af De Europæiske Fællesskabers almindelige budget i henhold til traktatens artikel 207 og 209;e) SDR: en særlig trækningsrettighed som fastsat af Den Internationale Valutafond.f) Warszawa-konventionen: konventionen angående indførelse af visse ensartede regler om international luftbefordring, undertegnet i Warszawa den 12. oktober 1929, eller Warszawa-konventionen som ændret i Haag den 28. september 1955 og tillægskonventionen til Warszawa-konventionen, undertegnet i Guadalajara den 18. september 1961 - alt efter hvilken der finder anvendelse på befordringskontrakten - foruden alle gældende internationale instrumenter, som bygger på denne og er knyttet dertil.2. Begreber i denne forordning, som ikke er defineret i stk. 1, er de samme som i Warszawa-konventionen.Artikel 3 1. a) Et EF-luftfartsselskabs erstatningsansvar i tilfælde af, at en passager bliver dræbt eller lider skade på legeme eller helbred ved en ulykke, kan ikke underkastes nogen lov-, konventions- eller kontraktbestemt begrænsning.b) Ved den forsikringsforpligtelse, som er fastsat i artikel 7 i forordning (EØF) nr. 2407/92, forstås et krav om, at et EF-luftfartsselskab skal være forsikret for mindst det i stk. 2, anførte erstatningsbeløb og derudover op til et rimeligt niveau.2. Et luftfartsselskab kan ikke afvise eller begrænse erstatningsansvar for skader for et beløb på indtil 100 000 SDR udtrykt i ecu ved at bevise, at det selv og dets ansatte har taget alle nødvendige forholdsregler for at undgå skaden, eller at det ikke har været muligt for det eller dets ansatte at tage sådanne forholdsregler.3. Uanset bestemmelserne i stk. 2 kan EF-luftfartsselskabet, hvis det beviser, at skaden helt eller delvis er forårsaget af den tilskadekomne eller dræbte persons uagtsomhed, helt eller delvis fritages for erstatningsansvar i overensstemmelse med den lovgivning, der finder anvendelse.Artikel 4 I tilfælde af, at en passager bliver dræbt eller lider skade på legeme eller helbred som følge af ulykke, er der intet i denne forordning:a) som indebærer, at et EF-luftfartsselskab er den eneste erstatningspligtige part, ellerb) som begrænser EF-luftfartsselskabets ret til at forsøge at opnå bidrag eller godtgørelse fra en anden part i overensstemmelse med gældende lovgivning.Artikel 5 1. EF-luftfartsselskabet udbetaler omgående og senest 15 dage efter, at den erstatningsberettigede person er blevet identificeret, sådanne forskudsbeløb, som måtte være nødvendige til dækning af øjeblikkelige økonomiske behov, og som står i forhold til omfanget af den lidte skade.2. Med forbehold af stk. 1, må en forskudsudbetaling ikke være mindre end 15 000 SDR udtrykt i ecu pr. passager i tilfælde af død.3. Forskudsudbetaling er ikke ensbetydende med en anerkendelse af ansvaret og kan fraregnes et eventuelt senere erstatningsbeløb, som udbetales på grundlag af EF-luftfartsselskabets ansvar, men skal kun tilbagebetales i de i artikel 3, stk. 3, nævnte tilfælde eller, hvis det senere bevises, at den person, som modtog forskudsudbetalingen, ved uagtsomhed forårsagede eller bidrog til skaden eller ikke var en person, der var berettiget til erstatning.Artikel 6 1. Bestemmelserne i artikel 3 og 5 indgår i EF-luftfartsselskabernes transportbetingelser.2. EF-luftfartsselskabers agenturer, rejsebureauer, check-in diske og salgssteder giver på anmodning passagererne fyldestgørende oplysninger om bestemmelserne i artikel 3 og 5. Billetten eller et tilsvarende dokument skal indeholde et sammendrag af disse bestemmelser i et klart og letforståeligt sprog.3. Luftfartsselskaber, der ikke er hjemmehørende i Fællesskabet, og som udfører flyvninger til, fra eller inden for Fællesskabet og ikke anvender bestemmelserne i artikel 3 og 5, oplyser klart og utvetydigt passagererne om dette ved billetkøb, som foretages i agenturer eller rejsebureauer eller ved check-in diske på medlemsstaternes territorium. Luftfartsselskaberne udleverer en formular med en redegørelse for deres betingelser til passagererne. Den omstændighed, at en ansvarsgrænse er indikeret på billetten eller et tilsvarende dokument, er ikke tilstrækkelig oplysning.Artikel 7 Senest to år efter forordningens ikrafttræden udarbejder Kommissionen en beretning om anvendelsen af denne forordning, hvori der bl.a. tages hensyn til den økonomiske udvikling og udviklingen i internationale fora. Beretningen ledsages eventuelt af forslag om en revision af forordningen.Artikel 8 Denne forordning træder i kraft et år efter offentliggørelsen i De Europæiske Fællesskabers Tidende.Denne forordning er bindende i alle enkeltheder og gælder umiddelbart i hver medlemsstat.Udfærdiget i Luxembourg, den 9. oktober 1997.På Rådets vegneM. DELVAUX-STEHRESFormand(1) EFT C 104 af 10. 4. 1996, s. 18 og EFT C 29 af 30. 1. 1997, s. 10.(2) EFT C 212 af 22. 7. 1996, s. 38.(3) Europa-Parlamentets udtalelse af 17. september 1996 (EFT C 320 af 28. 10. 1996, s. 30), Rådets fælles holdning af 24. februar 1997 (EFT C 123 af 21. 4. 1997, s. 89) og Europa-Parlamentets afgørelse af 29. maj 1997 (EFT C 182 af 16. 6. 1997).(4) EFT L 240 af 24. 8. 1992, s. 1.

Summary:
Luftfartsselskabers erstatningsansvar for passagerer og bagage
Luftfartsselskabers erstatningsansvar for passagerer og bagage
 
RESUMÉ AF:
Forordning (EF) nr. 2027/97 om luftfartsselskabers erstatningsansvar
HVAD ER FORMÅLET MED FORORDNINGEN?
Forordningen gennemfører Montrealkonventionen af 1999, som vedrører spørgsmål om erstatningsansvar og erstatning for passagerer, der rejser med fly, og deres bagage (se resumé).
Bemærk: Den oprindelige forordning (før den blev ændret ved forordning (EF) nr. 889/2002) vedrørte erstatningsansvar, som luftfartsselskaber Den Europæiske Union (EU) ifalder for passagerers dødsfald eller skader som følge af en ulykke. Med ændringsforordningen fra 2002 blev den oprindelige forordning bragt i overensstemmelse med de nye internationale regler i Montrealkonventionen for også at omfatte spørgsmål om erstatningsansvar for bagage og forsinkelser.
HOVEDPUNKTER
Luftfartsselskabers erstatningsansvar for passagerer og deres bagage
Forordningen sammenfatter de regler om erstatningsansvar, som luftfartsselskaber i EU anvender under EU-lovgivningen og Montrealkonventionen samt EU’s medlemsstaters nationale lovgivning. Erstatning er udtrykt som den omtrentlige værdi i lokal valuta af særlige trækningsrettigheder (SDR’er)*.
Forsikring og passagermeddelelse
Luftfartsselskaber i EU skal:være forsikret op til et tilstrækkeligt niveau, der er så højt, at alle personer, som er berettiget til erstatning, kan modtage det fulde beløb, de er berettiget til i henhold til forordningen sikre, at et sammendrag af de vigtigste bestemmelser, der regulerer erstatningsansvar for passagerer og deres bagage, er til rådighed for passagerer ved alle salgssteder, herunder telefonsalg og salg via internettet benytte en meddelelse baseret på bilaget til forordningen.Luftfartsselskaber i EU skal desuden give hver passager en skriftlig meddelelse om luftfartsselskabets erstatningsgrænse for flyrejsen, hvad angår:dødsfald eller personskade ødelæggelse, tab af eller skade på bagage og skade som følge af forsinkelse.Ovenstående grænser er dem, der er fastsat ved denne forordning, medmindre luftfartsselskabet frivilligt anvender højere grænser. Ved befordring med luftfartsselskaber uden for EU gælder disse krav kun for flyvninger til, fra eller inden for EU.
Erstatning i tilfælde af dødsfald eller personskade
Der er ikke nogen økonomiske grænser for erstatningsansvaret for passagerskade eller dødsfald. For skader op til 100 000 SDR’er kan luftfartsselskabet ikke anfægte krav om erstatning. Over dette beløb kan luftfartsselskabet forsvare sig selv mod et krav ved at bevise, at det ikke havde handlet uagtsomt eller på anden måde begået fejl.
Forskudsbeløb
Hvis en passager er blevet dræbt eller har lidt skade, skal luftfartsselskabet udbetale et forskudsbeløb til dækning af øjeblikkelige behov inden for 15 dage efter identifikation af personen og på følgende betingelser.I tilfælde af dødsfald må forskudsbeløbet ikke være under 16 000 SDR’er. Et forskudsbeløb er ikke en anerkendelse af ansvaret og kan fraregnes et eventuelt senere beløb, der betales for luftfartsselskabets erstatningsansvar. Det skal ikke tilbagebetales, medmindre luftfartsselskabet beviser, at skaden var forårsaget af den person, der kræver erstatning, eller at denne bidrog til skaden ved uagtsomhed eller undladelse, eller hvis den person, der modtog forskudsbeløbet, ikke var berettiget til det.Passagerforsinkelser
Hvis en passager bliver forsinket, er luftfartsselskabet erstatningspligtigt for skader, medmindre det gjorde, hvad der var rimeligt, for at undgå skaden. Erstatningsansvaret er begrænset til 4 150 SRD’er.
Bagageforsinkelser
Hvis bagage bliver forsinket, er luftfartsselskabet erstatningspligtigt for skader, medmindre det traf alle rimelige foranstaltninger for at undgå det. Erstatningsansvaret er begrænset til 1 000 SRD’er.
Ødelæggelse, tab af eller skade på bagage
Luftfartsselskabet er erstatningspligtigt for ødelæggelse, tab af eller skade på bagage, og erstatningsansvaret er op til 1 000 SDR’er. For indchecket bagage er det også erstatningspligtigt, selv om det ikke har begået nogen fejl, medmindre bagagen var defekt. For uchecket bagage er luftfartsselskabet kun erstatningspligtigt, hvis det har begået fejl.
Højere grænser for bagage
Passagerer kan nyde godt af en højere ansvarsgrænse ved at afgive en særlig erklæring senest ved indcheckning og betaling af et supplerende gebyr. Gebyret skal afspejle de yderligere omkostninger i forhold til bagage værdisat inden for ansvarsgrænsen. Satsen skal stilles til rådighed efter anmodning.
Klager om bagage
Hvis indchecket bagage beskadiges, forsinkes, bortkommer eller tilintetgøres, skal passageren indgive en skriftlig klage til luftfartsselskabet så hurtigt som muligt inden for 7 dage efter skaden og ved forsinkelse 21 dage efter modtagelse.
Ethvert søgsmål skal indgives inden for to år efter luftfartøjets ankomstdato eller fra den dato, det skulle værre ankommet.
HVORNÅR GÆLDER FORORDNINGEN FRA?
Den trådte i kraft den 17. oktober 1998.
BAGGRUND
For yderligere oplysninger henvises til:Politik om luftfartsikkerhed i Europa (Europa-Kommissionen).
VIGTIGE BEGREBER
Særlige trækningsrettigheder. En potentiel fordring i de frit anvendelige valutaer blandt Den Internationale Valutafonds medlemmer. SDR’er kan veksles til disse valutaer (som defineret af Den Internationale Valutafond).
HOVEDDOKUMENT
Rådets forordning (EF) nr. 2027/97 af 9. oktober 1997 om luftfartsselskabers erstatningsansvar i tilfælde af ulykker (EFT L 285 af 17.10.1997, s. 1-3).
Efterfølgende ændringer af forordning (EF) nr. 2027/97 er blevet indarbejdet i grundteksten. Denne konsoliderede udgave har ingen retsvirkning.
TILHØRENDE DOKUMENTER
Forslag til Europa-Parlamentets og Rådets forordning om ændring af forordning (EF) nr. 261/2004 om fælles bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser og forordning (EF) nr. 2027/97 om luftfartsselskabers erstatningsansvar ved luftbefordring af passagerer og deres bagage (COM(2013) 130 final af 13.3.2013).
Konventionen om indførelse af visse ensartede regler for international luftbefordring (Montrealkonventionen) (EFT L 194 af 18.7.2001, s. 39-49).
Rådets afgørelse 2001/539/EF af 5. april 2001 om Det Europæiske Fællesskabs godkendelse af konventionen om indførelse af visse ensartede regler for international luftbefordring (Montrealkonventionen) (EFT L 194 af 18.7.2001, s. 38).
seneste ajourføring 17.01.2022